行路難二十篇（幷序） 第三章明心相實相
作者：傅翕
朝代：唐

paragraphs: 君不見心相微細最奇精，非作非緣非色名。
雖復恬然非有相，若凡若聖己之靈。
此靈無形而常應，雖復常應實無形。
心性無來亦無去，緣慮流轉實無停。
正覺此之（《宗鏡錄》卷二九作「覺此」）真常覺，方便鹿苑制尊經。
爲度妄想諸邪見，令知寂滅得安甯。
廣說菩提與諸行，而此二法即音聲。
了達音聲處非處，三毒煩惱不虧盈。
又達五陰皆空寂，正慧無生制六情。
於茲六情隨念滅，即是真了湼槃城。
行路難，路難無往復無還。
貪嗔不在於內外，亦復的不在中間。